ທ່ານ Rafael Correa ໄດ້ຮັບເລືອກເປັນ ປະທານາທິບໍດີ ເອກົວດໍ ສະໄໝທີສາມ
ທ່ານ Correa ​ໄດ້​ຮັບ​ 57% ຂອງ​​ບັດຄະ​ແນນ​ສຽງ​ທັງ​ໝົດ ສົມ​ທຽບ​​ກັບ 24% ຂອງທ່ານ Guillermo Lasso ທີ່​​ໄດ້​ຮັບ​ຄະ​ແນນ​ໃກ້ຊິດ​ທີ່​ສຸດນັ້ນ.
ປະທານາທິບໍດີ ອ່ຽງຊ້າຍ ຂອງເອກົວດໍ ທ່ານ Rafael Correa ໄດ້ຮັບໄຊຊະນະໃນການເລືອກຕັ້ງອີກຄັ້ງນຶ່ງ ໃນວັນອາທິດວານ ນີ້ ຊຶ່ງເປັນໄຊຊະນະສະໄໝທີສາມ ດ້ວຍຄະແນນລື່ນກັນຢ່າງ ຫລວງຫລາຍ ທ່ານ Correa ໄດ້ຮັບ 57% ຂອງບັດຄະແນນສຽງທັງໝົດ ສົມທຽບກັບ 24% ຂອງຜູ້ທ້າທາຍທ່ານທີ່ໄດ້ຮັບຄະແນນໃກ້ຊິດ ທີ່ສຸດ ຄືອະດີດ ນາຍທະນາຄານ ທ່ານ Guillermo Lasso ພ້ອມກັບບັດຄະແນນທີ່ໄດ້ນັບໄປແລ້ວ ນຶ່ງສ່ວນສາມ ເຈົ້າໜ້າທີ່ເລືອກຕັ້ງກ່າວວ່າ ເຂົາເຈົ້າ ບໍ່ຄາດວ່າ ຜົນການເລືອກຕັ້ງຈະມີການປ່ຽນແປງຢ່າງໃຫຍ່ຫລວງ ທ່ານ Lesso ຍອມຮັບເອົາຄວາມປາໄຊ ໃນເວລາບໍ່ດົນຫລັງຈາກການປະກາດຜົນການເລືອກຕັ້ງ ສ່ວນອະດີດປະທານາທິບໍດີ Lucio Gutierrez ໄດ້ຮັບຄະແນນ 5 9% ຄະແນນສ່ວນທີ່ເຫລືອນັ້ນ ແມ່ນ ແບ່ງກັນລະຫວ່າງຜູ້ສະມັກຄົນອື່ນໆ ອີກຫ້າຄົນ ທ່ານ Correa ອາຍຸ 48 ປີ ໄດ້ໂອບກອດ ບັນດາຜູ້ສະໜັບສະໜູນທ່ານທີ່ດີອົກດີໃຈ ຢູ່ທໍານຽບ ປະທານາທິບໍດີ ສະຫລອງໄຊຊະນະ ຫລັງຈາກບ່ອນປ່ອນບັດປິດລົງ ບໍ່ຮອດນຶ່ງຊົວໂມງໃນ ວັນອາທິດວານນີ້ ທ່ານໄດ້ຖືກເລືອກຕັ້ງຄັ້ງທໍາອິດໃນປີ 2006 ແລະໄດ້ຍົກລະດັບຄວາມເປັນຢູ່ຂອງຊົນຊັ້ນຕໍ່າ ແລະເສີມຂະຫຍາຍຄວາມປອດໄພທັງສັງຄົມ ໃຫ້ພວກເຂົາເຈົ້າ ໂດຍການໄຊ້ຈ່າຍເງິນເພື່ອ ສັງຄົມໃນອັດຕາທີ່ຫລວງຫລາຍກ່ວາປະເທດອື່ນໆ ຢູ່ໃນຂົງເຂດ ແຕ່ວ່າຜູ້ນໍາສັງຄົມນິຍົມ ທ່ານນີ້ ໄດ້ຖືກຕິຕຽນວ່າ ເປັນຄົນກົດຂີ່ຂົ່ມເຫັງ ທີ່ບໍ່ທົນຕໍ່ການຄັດຄ້ານ